b'\n_START_ARTICLE_\nPredilnica Litija\n_START_PARAGRAPH_\nPredilnica Litija je industrijsko podjetje iz Litije, v za\xc4\x8detku bomba\xc5\xbena predilnica, ki obstaja \xc5\xbee od leta 1886. Spada med najstarej\xc5\xa1e tekstilne obrate v Sloveniji, k \xc4\x8demur je verjetno najve\xc4\x8d pripomogla tudi \xc5\xbeeleznica. Prav tako so k razvoju industrije pripomogli bli\xc5\xbeina trboveljskega in zagorskega rjavega premoga, v okolici pa je bilo tudi dovolj poceni delovne sile._NEWLINE_Prvi, ki je dobil obrtno dovoljenje za opravljanje predilni\xc5\xa1ke in tekstilne proizvodnje, je bil leta 1880 tehnik Julius Schwarz iz Trsta. Tri leta kasneje se mu je pridru\xc5\xbeil dru\xc5\xbeabnik Evgen Zublin iz Manchestera, leta 1886 pa sta \xc5\xa1e z nekaterimi drugimi dru\xc5\xbebeniki ustanovila dru\xc5\xbebo z imenom Baumwollspinnerei und Weberei Schwarz, Zublin & Coie, Littai (Littai je nem\xc5\xa1ko ime za Litijo). Istega leta so izdelali \xc5\xa1e na\xc4\x8drte za tovarno, kakr\xc5\xa1na stoji \xc5\xa1e danes, zato se to leto \xc5\xa1teje kot ustanovitveno leto predilnice._NEWLINE_Leta 1892 je predilnica zaposlovala 145, leta 1904 pa 400 delavcev. V \xc5\xbeelji po \xc4\x8dimve\xc4\x8djem dobi\xc4\x8dku so lastniki uveljavljali 12 urni delavnik, prav tako pa zaposlovali otroke med 12. in 14. letom, \xc4\x8deprav je bilo to dovoljeno le izjemoma. Pri tem so pomagali tudi star\xc5\xa1i, saj je zaslu\xc5\xbeek dru\xc5\xbeinam prav pri\xc5\xa1el. 1907. je pri\xc5\xa1lo do prve stavke, ki se za delavce ni kon\xc4\x8dala uspe\xc5\xa1no. Predilnica je leta 1909 pri\xc5\xa1la v last tr\xc5\xbea\xc5\xa1kih dru\xc5\xbein Brunner in Kuffler in nato v firmo Ritter, Rittmayer, ki je tkalnico sicer prenesla v Gorico, osnovno dejavnost pa \xc5\xa1e naprej posodabljala. Do leta 1916 je dru\xc5\xbeina Mautner pokupila ve\xc4\x8dino tekstilnih podetij v cesarstvu, med njimi tudi tovarno v Litiji. Leta 1923 se je tovarna, skupaj s tkalnico v Preboldu, preimenovala v Jugoslovanske tekstilne tvornice Mautner. Ker lokalne konkurence skoraj ni bilo, dr\xc5\xbeava pa je z ugodnostmi spodbujala razvoj tekstilne industrije, je podjetje do leta 1940 odli\xc4\x8dno poslovalo; tega leta pa so ga zaradi bli\xc5\xbeajo\xc4\x8de se vojne prizadele te\xc5\xbeave pri dobavi bomba\xc5\xbea._NEWLINE_Med drugo svetovno vojno so tovarno zasedli Nemci in proizvodnja je postopoma do leta 1944 ugasnila. Ponovno je pri\xc4\x8dela delovati po letu 1945, 1950. pa so jo v samoupravljanje prevzeli delavci._NEWLINE_Kot edina tovarna v okolici je Predilnica narekovala tudi sicer\xc5\xa1nji razvoj kraja. Za delavce in uradnike so gradili delavske hi\xc5\xa1e, bloke in vile, 1930. so ustanovili prvi vrtec._NEWLINE_Med obema vojnama (1928?) so v dvorani Na Stavbah za\xc4\x8deli organizirati tudi letni elitni ples, \xc5\xa1pinerbal (nem\xc5\xa1ko spinnen: presti, in Ball, ples). Pod imenom "Ples predilcev" so ga o\xc5\xbeivili leta 1947, po letu 1970 pa je njegova elitnost izginjala._NEWLINE_Podjetje kljub upadanju tekstilne dejavnosti v Sloveniji ohranja poslovanje. Leta 2007 je prejelo nagrado za energetsko u\xc4\x8dinkovito podjetje.  Predilnica, nekdaj odvisna od proizvodnje bomba\xc5\xbene in sinteti\xc4\x8dne preje, je danes uveljavljena kot proizvajalec specialnih prej iz me\xc5\xa1anic naravnih in umetnih vlaken._NEWLINE_Po podatkih iz leta 2014 podjetje zaposluje okoli 170 delavcev.'